Set med økonomiske briller var sidste års Roskilde Festival i en klasse for sig. Da regningerne var betalt og kassen gjort op, var der 26,7 millioner kroner tilbage på bundlinjen, og det er bedste resultat nogensinde.

Steen Jørgensen, der er formand for Foreningen Roskilde Festivals bestyrelse, har flere forklaringer på rekorden.

»Vi kan nærmest ikke ønske os en bedre festival end den, vi oplevede i 2014. Det stærke musikprogram og det historisk flotte billetsalg med over 100.000 solgte billetter viser, at Roskilde Festival virkelig tilbyder et helt unikt fællesskab,« siger han i en pressemeddelelse.

De mange millioner får dog ikke lov til at samle støv. Organisationer som Folkekirkens Nødhjælp, Foreningen Ungdomsbureauet, Landsforeningen Yngresagen, Læger uden Grænser, Mødrehjælpen, Dansk Røde Kors og Ungdommens Røde Kors er blandt modtagerne af penge fra sidste års overskud.

»Med 44 festivaler i bagagen er vi stolte af fortsat at kunne udfordre og præge tidsånden samtidig med, at vi nu kan udlodde et rekordstort overskud til velgørende og kulturelle formål. Ingen Roskilde Festival uden det frivillige engagement, så vi sender en kæmpe tak til de mere end 30.000 frivillige, der alle bidrog til at skabe en særlig oplevelse for vores gæster,« siger Steen Jørgensen.

Sidste års gæster spiste og drak i en grad på festivalpladsen, at endnu en rekord er slået. Overskuddet fra salget i boderne landede på 22,2 millioner kroner, som ligeledes er det bedste resultat nogensinde.

Pengene går til de cirka 200 foreninger, virksomheder og organisationer, der med frivilliges indsats udfører handels- og serviceopgaver på festivalen.